આવી સ્થિતિમાં સફળ રણનીતિ એવી ક્ષમતા ઊભી કરવામાં છે કે વિરોધીએ પણ તેમાં જંગી ખર્ચો કરવા મજબૂર થવું પડે. આજે જે સ્થિતિ છે તેમાં પાકિસ્તાન ઓછા ખર્ચમાં પણ કાંટે કી ટક્કર આપી રહ્યું છે. ભારત ગમે તેટલા કડક શબ્દોનો ઉપયોગ કરે તેનો કોઈ અર્થ નથી, કેમ કે પાકિસ્તાની સેના કાયમ સીધા યુદ્ધથી બચતી રહેશે. તેને ખબર છે કે જો સીધી લડાઈ થઈ તો ભારતને પોતાની સર્વોપરિતા સ્થાપિત કરવાનો મોકો મળશે. જો ભારતનું રાજકીય નેતૃત્વ ખરેખર ઇચ્છતું હોય કે એક એવી રણનીતિ તૈયાર કરવામાં આવે જે રાવલપિંડીને તેના છદ્મયુદ્ધ પર ફેરવિચારણા કરવા મજબૂર કરે, તો તેની સામે વિકલ્પ એકદમ સ્પષ્ટ છે. એના માટે તેણે સૌ પ્રથમ તો બિનપરંપરાગત ક્ષમતા વિકસાવવી પડશે જે પાકિસ્તાનના આતંકી માળખાને સીધું નુકસાન પહોંચાડે. આ પ્રકારની મોટાભાગની પ્રવૃત્તિઓ અંદરખાને ચલાવવામાં આવે છે. આ યુક્તિ આજે દરેક મોટી અને સ્થાનિક તાકાતો સ્વીકારી રહી છે. ભારત તેમાં અપવાદ છે માટે તેની કિંમત તેણે પોતાના નાગરિકોનું લોહી રેડીને ચૂકવવી પડે છે. તેના સરહદી રાજ્યો અસલામત છે અને આંતરરાષ્ટ્રીય તખ્તા પર તેની ભારે મજાક ઊડે છે. એ સાચું છે કે આગળ સૂચવી તે ક્ષમતા કેળવવામાં લાંબો સમય અને એ પ્રકારની નીતિ પણ, જે કાયમ ચાલતી રહે તે જરૃરી હોય છે. આવું થાય ત્યારે જ તેની કોઈ અસર દેખાઈ શકે.